પણ આજે એ ચહેરા ઉપર પહેલી વાર મને એ દુઃખનું વાદળ ખસ્યું હોય એવું લાગ્યું. હું એમને જ જોઈ રહ્યો. બપોરે બ્રેકમાં બધા જમવા ગયા. હું તો સવારે ટિફિન લઈને જ આવતો એટલે મારે તો જવાનું ન હોતું. પણ આજે મનસુખલાલ પણ બેસી રહ્યા. મને નવાઈ લાગી એટલે હું એમના તરફ સર્યો. એ પી.સી.માં કૈક ગડમથલ કરતા હતા. મેં નજીક જઈને જોયું તો એમણે ઇ.મેઈલ લખ્યો હતો અને મેં અંદાજ લગાવ્યો કે મનસુખલાલ ઇ.મેઈલ મુકવા માટે સેન્ડ બટન શોધી રહ્યા હતા.